**Rekonštrukcia tried základnej a materskej školy**

„Obec Pobedim a ZŠ s MŠ Jána Hollého Pobedim Vás srdečne pozývajú na plenárne rodičovské združenie, ktoré sa uskutoční dňa 16.9.2019 o 16:00 hod. v budove základnej školy. Súčasťou rodičovského združenia bude verejné poďakovanie starostu obce rodičom a priateľom školy za ich pomoc pri rekonštrukcii tried základnej a materskej školy. Zároveň Vás pozývame na malé občerstvenie.“ Takúto pozvánku dostali rodičia i poslanci obce Pobedim.

Začiatok školského roka 2019/2020 je už za nami a školáci i škôlkari usilovne pracujú. Už sa aj zabudlo, aké boli problémy pri zápise do materskej školy. Veľa detí nemohlo byť prijatých z kapacitných dôvodov. Hľadali sa rôzne riešenia, ako uspokojiť všetkých záujemcov o umiestnenie svojho dieťaťa. Väčšina riešení bola krátkodobá, nevyhovujúca. Ale keď sa mamičky a oteckovia do niečoho pustia, tak to dotiahnu do konca. Stretnutia starostu obce, poslancov, odborníkov s rodičmi vyústilo k rozšíreniu materskej školy nielen po stránke kapacitnej, ale hlavne priestorovej. Ešte pre Vianocami v roku 2018 sa partie rodičov, učiteľského zboru, pracovníkov obce i ďalších schádzali v škole a búrali, stavali, rozširovali... Samozrejme pod odborným dozorom. Dokázali zrekonštruovať triedy základnej i materskej školy, aby všetky prihlásené detičky mohli nastúpiť do materskej školy. Žiaci základnej školy neprišli prestavbami o žiadnu učebňu a môžu sa pokojne učiť v útulnom prostredí.

Po skončení rodičovského združenia starosta obce Mgr. Martin Lednický všetkým, ktorí sa akýmkoľvek spôsobom na rozsiahlej činnosti podieľali, vyjadril svoje poďakovanie každému osobitne.

Slávnostne prestrihli pásku starosta obce Mgr. Martin Lednický, riaditeľka Základnej školy s materskou školou Jána Hollého v Pobedime Mgr. Jarmila Pastulová, zástupkyňa riaditeľky školy pre materskú školu Mgr. Zuzana Krajčíková a predsedníčka rodičovského združenia Janka Volárová.

Nasledovalo malé pohostenie, pri ktorom sa predebatovávali nielen problémy s prestavbou, ale už vznikali nové nápady, ako pomôcť škole s ťažkosťami, ktorými sa musí vysporiadať, aby mohla riadne a hlavne bezpečne fungovať.

Eva Pogranová

Foto: Eva Pogranová